b'\n_START_ARTICLE_\nMo\xc3\xafsme\n_START_PARAGRAPH_\nEl mo\xc3\xafsme o mojia (en xin\xc3\xa8s: \xe5\xa2\xa8\xe5\xae\xb6, pinyin: M\xc3\xb2ji\xc4\x81, \'Escola de Mo\') \xc3\xa9s un corrent del pensament xin\xc3\xa8s originat per Mozi (volts dels 480 aC - 381 aC) i desenvolupat durant l\'\xc3\xa8poca dels "regnes combatents" (476 aC fins al 221 aC), per\xc3\xadode en qu\xc3\xa8 va constituir el principal corrent rival del confucianisme. El moisme defensava l\'utilitarisme com a \xc3\xbanic patr\xc3\xb3 universal per a garantir un judici just, l\'amor igualitari (jian ai) i l\'\xc3\xbanica legitimitat de la guerra defensiva (amb l\'objectiu final d\'eliminar tota guerra). Tamb\xc3\xa9 deia que els esperits i el dest\xc3\xad (ming) castigaven els qui cometien males accions; encoratjava la promoci\xc3\xb3 de les persones amb talent, la conformitat amb els dictats dels superiors i condemnava l\'exacerbaci\xc3\xb3 de les despeses exagerades. _NEWLINE_Els seguidors d\'aquesta escola vivien d\'una manera austera i coneixien les arts marcials, que no dubtaven a practicar sovint per tal de defensar els pobres o per interposar-se per a evitar baralles. Rebutjaven el luxe fins al punt de condemnar la m\xc3\xbasica, considerada com una font de despeses in\xc3\xbatils, i ridiculitzaven l\'arrog\xc3\xa0ncia dels lletrats tan ben considerats pel confucianisme._NEWLINE_No compartien la preocupaci\xc3\xb3 del confucianisme pels rituals considerant-lo una despesa innecess\xc3\xa0ria. Rebutgen el determinisme i consideren una divinitat \xc3\xbanica. L\'amor, segons els mo\xc3\xafstes, solament \xc3\xa9s un, que \xc3\xa9s universal. Aquest amor \xc3\xa9s m\xc3\xa9s propi dels grups militars que de la fam\xc3\xadlia._NEWLINE_L\'escola va acabar dividint-se en diverses branques, que es van acusar m\xc3\xbatuament d\'heterod\xc3\xb2xia. Amb l\'arribada de la dinastia Han, cap al 206 aC, que va adoptar l\'ensenyament de Confuci com a doctrina oficial de l\'estat, el moisme va periclitar fins a desapar\xc3\xa8ixer completament de l\'\xc3\xa0mbit del pensament xin\xc3\xa8s. Amb tot, aquest moviment va representar el primer intent estructurat dins de la tradici\xc3\xb3 xinesa que anava en contra de l\'esperit de clan, i constitu\xc3\xad una alternativa de reflexi\xc3\xb3 aut\xc3\xb2noma.'